कश्मीर में मारे गए 4 आतंकियों से मिली पाकिस्तान में बनी दवाइयां, हथियारों का बड़ा जखीरा बरामद
आतंकवादी ज्यादातर समय पाकिस्तान में बनी दवाइयां लेकर ही आते हैं। आज की मुठभेड़ के बाद सुरक्षाबलों ने जब मौके से सामान को बरामद किया तो उसमें दवाइयां और इंजेक्शन भी मिले, जो पाकिस्तान में बने हैं।
श्रीनगर: जम्मू-कश्मीर में नगरोटा के पास बन टोल नाका पर सुरक्षाबलों ने 4 आतंकवादियों को मार गिराया है। आतंकवादियों के पास से हथियारों और गोला-बारूद का भारी जखीरा तो बरामद हुआ ही है लेकिन उनके पास से कुछ ऐसे सबूत भी मिले हैं, जो उनके और पाकिस्तान के बीच संबंध स्थापित करते हैं। दरअसल, सुरक्षाबलों को मारे गए आतंकवादियों के पास से पाकिस्तान में बनी दवाइयां मिली हैं।गौरतलब है कि आतंकवादी ज्यादातर समय पाकिस्तान में बनी दवाइयां लेकर ही आते हैं। आज की मुठभेड़ के बाद सुरक्षाबलों ने जब मौके से सामान को बरामद किया तो उसमें दवाइयां और इंजेक्शन भी मिले, जो पाकिस्तान में बने हैं। इसके अलावा आतंकवादियों के पास से हथियारों और गोला-बारूद का भारी जखीरा बरामद हुआ, जिसे देखकर कहा जा सकता है कि वह कोई बड़ी प्लानिंग कर रहे थे।जम्मू के आईजी मुकेश सिंह ने बताया कि आतंकवादियों से जिस तरह के हथियार बरामद हुए हैं उसे देखते हुए लग रहा है कि वे किसी बड़ी साजिश को अंजाम देने के लिए घुसपैठ करके भारतीय सीमा में दाखिल हुए थे। उन्होंने बताया कि आतंकवादियों से जिस तरह के हथियार बरामद हुए हैं उन्हें देखते हुए लग रहा है कि आतंकियों का नाता आतंकी संगठन जैश-ए-मोहम्मद के साथ था।आईजी जम्मू मुकेश सिंह ने बताया कि सुरक्षाबलों के ज्वाइंट ऑपरेशन में 4 आतंकवादी मारे गए हैं जिनकी पहचान होना बाकी है। उन्होंने बताया कि आतंकवादियों के पास से 11 एके 47 राइफलें, 3 पिस्टल, 29 ग्रेनेड( फायर करने से बचे हुए), 6 यूबीजीएल ग्रेनेड, मोबाइल फोन, कंपस, और अन्य कई सारे डिवाइस तथा पिट्ठू बैग बरामद हुए हैं। हथियारों के इतने बड़े जखीरे से आतंकवादी किसी बड़ी आतंकी घटना को अंजाम दे सकते थे।आईजी मुकेश सिंह के मुताबिक गुरुवार सुबह 5 बजे जब चेकिंग चल रही थी और एक ट्रक को रोका गया, जब ड्राइवर को उतारा गया तो वह वहां से फरार हो गया, शक होने पर ट्रक की तलाशी ली गई और तलाशी के दौरान पुलिस और सीआरपीएफ की पार्टी पर फायर आया और जवाबी कार्रवाई शुरू की गई। उन्होंने बताया कि एनकाउंटर करीब 3 घंटे तक चला।उन्होंने बताया कि मुठभेड़ के दौरान आतंकवादियों ने भारी मात्रा में सुरक्षाबलों पर ग्रेनेड और अन्य एम्युनेशन फायर किए गए। इस ऑपरेशन में 2 पुलिसकर्मी भी घायल हुए हैं जो फिलहाल खतरे से बाहर हैं। आईजी मुकेश सिंह के मुताबिक आतंकवादियों से जो हथियार जो बरामद हुए हैं वह पिछले कुछ सालों में सबसे बड़ी खेप है, हर आतंकवादी के पास 3 बड़े और एक छोटा हथियार था जो अपने आप में आज तक का सबसे पहला वाकया है।आईजी जम्मू मुकेश सिंह ने बताया कि जम्मू-कश्मीर में जब से डीडीसी चुनाव प्रक्रिया शुरू हुई है, उसको लेकर इंटेलिजेंस इनपुट थे कि कुछ घुसपैठ संभावित है और आतंकी भारी हथियार लेकर घुपपैठ की कोशिश में हैं। उन्होंने बताया कि पिछले 2-3 वारदातों के बाद सभी नाकों को अलर्ट कर दिया था और बता दिया था कि सभी नाकों को पर्याप्त मात्रा में सुरक्षा बल तैनात रहे।